text: Lukker munden på sygeplejersker 
  19 marts 2013 kl. 08.44
  Ytringsfriheden har det svært på Sydvestjysk Sygehus i Esbjerg, mener Dansk Sygeplejeråd. I en række sager har sygeplejersker fået advarsler og påtaler af ledelsen, fordi de har skrevet og udtalt sig om deres arbejdsforhold i forskellige medier.
  Dansk Sygeplejeråd vil nu føre en principiel sag om ytringsfrihed på sygehuset.
  - Vi oplever, at sygeplejerskerne er rigtig bange for at miste deres job. Og hvis de får en påtale, er det jo noget, der bliver i deres papirer. Også til fremtidige jobsøgninger. Så det er et stort problem, siger Line Gessø Hansen, der er næstformand i Dansk Sygeplejeråd, Kreds Syddanmark, til Radio Syd.
  Sundhedsfaglig direktør Birthe Mette Pedersen på Sydvestjysk Sygehus tager kritikken til sig.
  - Vi må se på, hvordan vi gør vores pressepolitik mere gennemskuelig, siger hun.
  Ifølge en undersøgelsen fra FTF fra november sidste år frygter hele 40 procent af alle ansatte på FTF-området, at de sætter deres job på spil ved offentligt at tale om kritisable forhold på arbejdspladsen.
  I 2011 afslørede en lignende undersøgelse, som Megafon foretog for Dansk Sygeplejeråd, at 20.000 sygeplejersker oplever kritisable forhold, men at hele 31 procent af dem ikke tør stå frem i medierne af frygt for en fyreseddel.
  